정조 10년
丙午七月十五日卯時。上御熙政堂。大臣備局堂上引見入侍時。領議政鄭存謙。行工曹判書金華鎭。行刑曹判書金魯鎭。右參贊李在協。行司直鄭一祥。行兵曹判書鄭昌聖。行副司直李性源。吏曹判書兪彦鎬。行副司直徐有隣徐有寧。知敦寧金履素。行副司直徐有慶徐浩修。延豊君李𡊠。行副司直李在簡李柱國。戶曹判書趙時俊。禮曹判書尹蓍東。判尹金尙集。右尹徐有大。行副司直洪秀輔蔡弘履李秉模。行都承旨沈豐之。行副司直金思穆。大司憲尹師國。行大司諫吳大益。司諫宋銓。持平宋民載。修撰沈晉賢。副修撰申馥。右副承旨李泰永。記事官金孝建。假注書朴蓍壽。記注官承膺祚。記事官尹行任。以次進伏訖。存謙進前曰。日熱甚酷。早晨勞動之餘。聖體。若何。上曰。一樣矣。存謙曰。王大妃殿氣候。何如。上曰。一樣矣。存謙曰。惠慶宮氣候。何如。上曰。一樣矣。存謙曰。臣曚昧昏憒。未卽仰達矣。上曰。何事。存謙曰。從古亂逆何限。而豈有如師翰輩者哉。爲今日臣子者。豈有傳襲此賊。而向日李東馨疏中句語。實與師翰輩一串貫來。乃敢若是無忌憚乎。今此仰奏。實關於隄防。亟降處分焉。向日求對。未得登筵。尙今惶悚矣。上曰。卿等之事。予果不知矣。頃日求對與待命。未知何以。而擧措若是顚錯。殆非所望於大僚也。予甚非之。存謙曰。此果目今之大事。豈不求對乎。上曰。予將說到矣。蓋其疏中一二句語。其意之凶慘。誠一大變怪。故向有下敎於卿等者。而卿等有何忖度。而以至請對乎。予若欲處分。則其時傳敎。豈不加律酌處。而今乃借卿等之口。而始爲處分乎。且有所深念者。一人被罪。不知幾箇人致傷。向者金判府入侍。已皆言之。而蓋此事。因故相李宗城諡號事而出矣。蓋丙申以後。凶變何限。而至於師翰輩。豈忍言哉。至於別有交通者存。詬罵者。且以某也爲相。某也爲將。便同都目。然其凶謀陰計。有甚於夏賊。此豈忍言哉。且此外諸般之說。不可以言語文字。盡爲形言矣。世皆知師翰以其疏爲逆。而未知其窮凶極惡之委折。故予欲使廷臣悉知耳。至於李東馨。渠是師翰之徒。乃敢以向善衛道之句語。肆然發於章奏之間哉。渠苟有一分臣心。以其時被逮之蹤。復有此擧耶。蓋義理自義理。逆節自逆節。李東馨之於李秉鼎。乃相反之人。予豈爲李秉鼎而有此敎耶。東馨之丙申入獄時。予以人名太多。以禁推例放出矣。今乃渠敢以此等句語。向秉鼎言哉。原究其心。則設或以欲巧反拙。此後又有有心說去者。其時則不知爲幾箇人。又爲如何也。存謙曰。莫非臣矇迷之致。而此若不卽掃除。則義理益晦。隄防漸壞。伏乞下燭焉。上曰。卿等之地。異於小官。每事輒曰矇迷耶。予則視卿等殆若家人。而至於此疏。卿等亦爲泛看乎。所謂泛看者固有之。而豈可以此爲泛看耶。予甚慨然也。向日下敎於卿等者。非爲使卿等請罪。亦非爲李秉鼎地。乃欲使卿等知此事之本末也。亦使知有此箇義理耳。蓋近日金鍾秀輩所執。亦近於伊時之徒。而自家則以外朝之故。尙今爲金鍾秀矣。近日所出之疏。多有相率之意。予實不知者也。大抵此等說話。不必說去說來。姑止之。聞卿等以向來待命事。至於廢公云。此則過矣。卿旣時任。故勢將歸咎於卿矣。存謙曰。見今世道漸降。百怪層生。至有此復襲師翰輩之習者此而不嚴。三尺之典。無以施矣。伏乞深諒焉。上曰。俄亦言之。而今世之人。皆知以其時上疏之爲逆。而不知此疏之外。又有凶慘情節矣。百般嘗試。莫售其計。則末乃闖進凶疏。其罔測之跡。豈有等於夏賊也。存謙曰。今日臣子。若有凌犯於其間者。豈可置之覆載之間乎。東馨之疏出後。及伏見傳敎下者。尤有明覺矣。此豈少緩之事乎。上曰。卿等所以爲請者。未知何律。而向者金判府。亦以律名爲言矣。此則不然。卿等初不一言拖及於此。而到今下敎之後。始乃若是爲言。向至有求對之擧乎。今卿若以律名有請。則此借卿之口也。此決不爲之矣。卿俄以明正典刑爲言。而所爲明正。稍久則又有此變怪。烏在其明正之義乎。予所以向日下敎者。使人人皆知其委折。然後庶無復有覬覦之人故耳。今日卿之所以如此者。果何以爲請。存謙曰。一番設問。烏可已乎。上曰。卿何爲此言。當此悲疚之時。豈可作問訊之擧乎。向日金判府亦有此言。而且以大臣之請對後。終未一番請罪。世豈有是爲言。此豈成說乎。卿須商量爲之。存謙曰。今若不嚴懲。終必有接跡而起矣。上曰。當初疏出時。忘置而不言者亦有之。嚴懲已無奈矣。存謙曰。旣露之後。豈可仍以置之。以此之故。向當悲疚之時。亦有請對之擧矣。上曰。再昨年聯疏之時。卿等之擧措。亦甚顚錯。向日請對。亦何貌樣。第不必多言。只說其要。存謙曰。諸臺今旣登筵。下詢處之。恐合事宜矣。上曰。此言不可更提。予則望卿等不忘此事。非謂使卿請罪耳。存謙曰。大抵其句語之關係。何等嚴重。此而未正典刑。則後日之弊。實難懲矣。俄以非其時爲敎。然則以待後日。當有更達者矣。徒緣臣曚昧愚迷。不得趁卽仰曝矣。上曰。此非曚昧。是劫畏矣。畏下之心。不如畏上之心耶。予甚慨然也。存謙曰。臣雖無似。豈忍奉承此敎。幺麽一東馨。何足畏乎。上曰。卿須勿言。此非畏而何也。豈畏東馨一人。亦有可畏者矣。不必多言。次對爲之。存謙曰。下敎若此。實非人臣所堪承者。廟謨亦不敢晏然於前席矣。上曰。過矣。次對爲之。存謙曰。此咸鏡監司鄭民始狀啓也。以爲。方因軍制之釐改。中軍仍任事。前已狀請蒙允。而主管代頉。屬之本府。則判官不可付之生手。咸興判官韓大裕。都政移拜榮川郡守矣。特許仍任。以爲責成之地事。請令廟堂稟旨。分付矣。軍制釐改。委任中軍。故頃旣依狀請。使之仍任。似當就緖。至於判官。則移陞嶺郡。爲日已久。今難變通。判官仍任事。置之。何如。上曰。依爲之。出擧條存謙曰。此守禦使鄭尙淳狀啓也。以爲。本廳屬三營束伍及左右部牙兵。今秋合操。何以爲之事。請令廟堂稟旨。分付。此摠戎使金思穆狀啓也。以爲。本廳屬坡州長湍。今年秋操。何以爲之事。請令廟堂稟旨。分付。此江華留守朴祐源狀啓也。以爲。鎭撫軍兵及外四營軍兵。今秋合操。依例設行。而統禦營所管畿海兩道舟師。依定式各其前洋操鍊事。請令廟堂稟旨。分付。此京畿監司徐有防狀啓也。以爲。本營巡牙兵秋操。依節目設行事。請令廟堂稟旨。分付。此永宗防禦使李文喆狀啓也。以爲。別隊軍今秋陸操。依例設行事。請令廟堂稟旨。分付。此黃海兵使趙心泰狀啓也。以爲。今秋習操巡歷及各鎭營將巡點別武士鄕騎士武學都試。何以爲之事。請令廟堂稟旨分付。此平安兵使李漢泰狀啓也。以爲。今秋淸北巡操依例擧行事。請令廟堂稟旨。分付。此南兵使李漢豐狀啓也。以爲。今秋南各營及新設長津獨鎭軍兵習操。依例擧行。而不行操三甲左右營所管邑鎭堡。各其官鎭門聚點事。請令廟堂稟旨。分付。此忠淸水使李延弼狀啓也。以爲。今秋安興城操守城將巡點。依例設行事。請令廟堂稟旨。分付。此全羅兵使李漢五狀啓也。以爲。巡操及巡點。依例擧行事。請令廟堂稟旨。分付。此慶尙右兵使金廷遇狀啓也。以爲。今秋習操及營城將。節制使巡點擧行事。請令廟堂稟旨。分付。此原春監司李致中狀啓也。以爲。今秋三鎭合操。何以爲之。災傷覆審。校生考講。秋巡時兼行事。請令廟堂稟旨。分付。勸別武都試。依例設行爲辭矣。詰戎之政。國之大事。而諸道操鍊之停止。已至許久。毋論水陸操合操。各操竝令依例設行之意。分付。何如。上曰。將臣各陳所見。御營大將李柱國曰。詰戎之政。國之大事。近年以來。久未行之。且今年諸道農形。似不至歉。設行。似好矣。禁衛大將徐有大曰。農形之豐歉。姑未預料。而詰戎大政。久未行之。誠甚可悶。今年則設行。似好矣。上曰。畿甸及兩西客使當前。固難擬議。外此諸道。今年秋事登歉。雖未預知。旱澇之餘。皆以風蟲爲災。以近日日氣之調順。不宜放心。及今先講紓力之策。實爲預備之一道。竝停操。可也。存謙曰。爲紓民力。旣命停操。城營將巡點。似宜一體停止。官鎭門聚點。則畿甸兩西外。諸道使之依例擧行。恐合事宜矣。上曰。鍊習之方。不在於巡點。習操依爲之。可也。御營大將李柱國曰。聚點不下於巡點。然而每當秋事方張之時。多有草率之事。待其收獲之了畢。十月初擧行。且該邑軍卒該邑聚點。故逃故代定軍裝措備之等節。亦不無闊略疎忽之弊。分付各該道帥臣。各別嚴飭。俾無虛實相蒙之弊。恐合事宜矣。上曰。卿之所奏甚好。以此嚴飭。分付。可也。出擧條存謙曰。關東之校生考講。災傷覆審。依近例使道臣兼行。勸武軍官別武士選武軍官武學都試。海西別武士鄕騎士武學都試。竝趁期設行之意。一體分付。何如。上曰。依爲之。出擧條存謙曰。臣於揆地。萬無近似。而見今義理湮晦。隄防漸墮。如是而其可曰國有法乎。俄者仰達事。伏乞更爲三思焉。雖前頭事。亦未可知矣。上曰。前頭事。在卿非在予。蓋大臣待命。是何等重事。而向日之事。若是倒錯耶。存謙曰。俄者借卿口之敎。臣實不敢奉承矣。上曰。不必更提矣。卿等初次求對時。聞欲以島配擬律。再次求對。以設問爲定云。而今日又以設鞫爲言。世豈有如此律名乎。存謙曰。當此悲疚之時。不敢以設鞫煩請。故初果以絶島安置。擬律矣。上曰。卿宰中若有奏事者。其陳之。存謙曰。以臣不似。擔此重務。實難堪當。伏乞下諒焉。上曰。卿須薦人。予當枚卜矣。存謙曰。枚卜豈可不時爲之乎。雖原任中。先爲備席。似合宜矣。上曰。原任中無故人絶無矣。蓋卿之引病。亦覺支離矣。昌聖曰。日前都政時。高嶺僉使及忠壯將望竝書之際。郞廳錯認換書。末望至於入啓。邊地自是擇擬之窠。不當擬而混擬。不察之失。臣固惶恐。當該草政執筆郞廳。推考。僉使末擬尹在復。勿施。何如。上曰。勿施則無異二望。旣非淸顯。事涉如何。大臣之意。何如。存謙曰。高嶺僉使末擬。旣是換書。則以當初擬望之人。釐改付標。以備三望宜矣。上曰。依爲之。出擧條昌聖曰。都政時訓鍊院去官人單付。主簿當爲啓下。其望筒未及踏啓字。混與他望筒還下。不可不更爲入啓矣。上曰。此則開政時同入啓下。可也。昌聖曰。挾轝砲手。今番則依下敎。當以槍手一百名磨鍊。而戊申年發靷時。着黑頭巾白號衣。返虞時。用常時服色矣。今亦依此擧行乎。敢稟。上曰。依爲之。出擧條昌聖曰。今此發靷時。陪衛節目。當爲磨鍊。而取考前例。則戊申年發靷時。陪衛人員服色。黑笠白天翼。返虞時服色。無可考。而壬申年返虞時。黑笠黑天翼矣。今亦依此磨鍊乎。敢稟。上曰。依爲之。出擧條昌聖曰。習儀時挾轝軍及前後牌軍名數。依正日例擧行乎。敢稟。上曰。挾轝軍減半。前後牌軍。以四分一磨鍊。可也。出擧條昌聖曰。陪衛禁軍則無可考之例。依常時擧行。以內禁衛三十人磨鍊。而服色則發靷時。着黑戰笠白戰服。返虞時。黑戰笠黑戰服磨鍊。何如。上曰。以百人磨鍊。可也。出擧條昌聖曰。取考壬申年例。則墓所設布帳。令三軍門擧行。斥候伏兵。令禁御兩營擧行矣。今亦依此磨鍊乎。敢稟。上曰。依爲之。出擧條昌聖曰。戊申年發靷祖奠時。宮城扈衛。發靷後。平明解嚴矣。今番則何以爲之乎。敢稟。上曰。依例爲之。可也。出擧條昌聖曰。前後牌。戊申年以訓局軍四百名擧行矣。今亦依此磨鍊乎。敢稟。上曰。依爲之。出擧條昌聖曰。一軍色行用。每患不足。自前貸用於二軍色封樁。而目今軍需全無餘儲。新捧前所用。當不下一萬兩。勢將又貸於封樁。故敢此仰達矣。上曰。唯此弊甚悶矣。何以則爲好耶。昌聖曰。在前移來布取用時。則不至此極。而近年以來。有用無補。將至蕩竭矣。大臣及曾經兵判。今皆登筵。下詢似合宜矣。上曰。領相曾經乎。存謙曰。未及爲之矣。上曰。然則曾經人各陳所見。華鎭曰。此弊不可一朝一夕而釐正者矣。每如是貸用。而終無還報之事。此而不已。則二軍色亦爲不久蕩盡矣。在協曰。兵曹弊瘼。此實第一件事。而實難猝然釐革矣。性源曰。此弊之流來。積有年所。而在前移來布取用時。則數爻爲百同。故以此僅僅支用矣。自絶此路。實無措手處。今則若非二軍色封樁。勢難一日堪耐。若有變通。則甚好矣。有隣曰。此弊誠爲兵曹之一大瘼。名雖貸用。而竟無還報。蓋無出處之故。以至年復年若是取用。所謂封樁。今無餘存者。今若從長變通。則實爲便好矣。上曰。郞廳爲誰耶。昌聖曰。金孝眞矣。上曰。能爲榦事乎。昌聖曰。爲人頗詳。而近者新移此色。故姑未及詳知矣。上曰。近日卿之奏語。頗甚周便矣。二軍色郞廳則果何如耶。昌聖曰。二軍色則李羽晉。而凡事果爲誠勤矣。上命刑判進前。魯鎭進伏。上曰律文果皆知委坊曲乎。魯鎭曰。冊子未及啓下。故姑未知委矣。上曰。自京兆亦爲知委耶。判尹其陳之。尙集曰。未及知其事實矣。命就座。魯鎭曰。殺獄罪人二名中一名。旣已完決。而一名則緣臣之病故。姑未擧行矣。上曰。卿有實𧏮乎。仍命書傳敎曰。聞有實𧏮。詞訟劇地。廣務可悶。刑曹判書金魯鎭許遞。政官牌招開政差出。待下批牌招察任。上敎吏曹判書兪彦鎬曰。各別擇差也。命次對先退。諸宰以次退出。泰永曰。大司憲尹師國。大司諫吳大益。旣登前席。不爲傳啓。無端出去。揆以臺體。不可無警。竝推考。何如。上曰。依爲之。出擧條大司憲尹師國。行大司諫吳大益曰。臣等俱以無似。本不合於淸朝耳目之任。而至於兩司之長。地望自別。尤非如臣等所可堪承者。爲參望奠哭班。不得已冒沒出肅。仍登賓對。而臺體生疎。未卽進前。旣出還入。擧措顚錯。至被承宣之請推。其何可一刻晏然於臺次乎。請命遞斥臣等之職。上曰。勿辭。泰永曰。大司憲尹師國。大司諫吳大益請推之後。旣承勿辭之批。則所當請入退待。而旣進旋退。擧措顚錯。損體尤大。竝從重推考。何如。上曰。依爲之。出擧條司諫宋銓。持平宋民載曰。臣等俱以無似。猥叨見職。賓對有命。相率登筵。而班聯垂退。不卽進前。徑先起立。至有承宣請推長僚之擧。臣等之擧措顚錯。與長僚初無異同。其何敢一刻晏然於臺次乎。請命遞斥臣等之職。上曰。勿辭。亦勿退待。修撰沈晉賢。副修撰申馥曰。合啓事體。何等至嚴。而司諫宋銓。持平宋民載。引避承批之後。不爲傳啓。直爲退出。壞損臺體。不可仍置。臣謂兩臺臣竝施譴罷之典。宜矣。上曰。推考。可也。出擧條泰永曰。修撰沈晉賢。筵退之際。不爲曲拜。揆以事體。誠極未安。本院請推之外。無他可施之罰。何以爲之乎。上曰。遞差。可也。出擧條履素曰。湯劑所用羅蔘。向者都提擧筵稟。別貿取用。而今又見乏。不可不更爲貿用。而隨所入酌量貿用。恐合宜。故敢此仰達矣。上曰。唯。履素曰。江蔘用餘。亦不滿十兩重。而所用比羅蔘尤爲倍之。此亦不可不及今變通。亦爲隨用別貿取用。何如。上曰。好矣。仍命退。諸臣以次退出。